**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie: Najväčší svetoví bájkari deťom**

**Stručný popis čitateľskej akcie:** Čitateľská akcia zameraná na rozvoj mimoškolskej literárnej činnosti, ktorá slúžila ako výstupná hodina učiva a mimo čítankového čítania o bájkach a slávnych bájkaroch. Najznámejším predstaviteľom je dodnes starogrécky autor bájok Ezop. Pôsobil v Grécku asi v 6. storočí pred Kristom. V jeho bájkach vystupujú zvieratá, predmety alebo rastliny, ktorým prisudzuje ľudské vlastnosti. Ďalším autorom je Jean de La Fontaine, francúzsky básnik obdobia klasicizmu. Inšpiroval sa autormi antiky a hlavne Ezopom, čo ho priviedlo k písaniu bájok. Medzi ďalších autorov patril Ivan Andrejevič Krylov, ktorý bol najznámejší ruský bájkar. Zatiaľ čo veľa z jeho prvých bájok vychádzalo voľne z Ezopových a La Fontainových bájok, neskôr boli bájky jeho originálnym dielom, často so satirou. Všetky bájky obsahujú na konci poučenie. Žiaci majú za úlohu prečítať 3 – 4 bájky a porozprávať o nich v kolektíve. Úlohou je aj rozbor textu, porovnávanie bájok a hodnotenie rovnakej bájky písanej vo forme poézie a prózy. Majú možnosť prezentovať svoju naj bájku ústne alebo hravou formou za pomoci dramatizácie textu, a takým spôsobom nielen zachytiť obsah, ale aj ponaučenie. Výstupným produktom je spoločný plagát, kde sú zobrazení najznámejší bájkari, hlavní hrdinovia bájok a znaky, ktoré sú typické pre bájky. Okrem toho si každý žiak na plagát napíše svoju najkrajšiu bájku. Súčasťou čitateľskej akcie je aj rozsiahla výstavka kníh z knižnice.

**Názov čitateľskej akcie: Roald Dahl a jeho autorská dielňa**

**Stručný popis čitateľskej akcie:** Cieľom tejto čitateľskej aktivity je spojiť školské vyučovanie s mimoškolskou čitateľskou aktivitou a pripraviť pre čitateľov „netradičnú hodinu“, ktorá by ich podnietila k ďalšej literárnej práci a čítaniu. Vďaka nej môžu spoznať Roalda Dahla, jeho život a autorskú dielňu. Po prečítaní diela majú žiaci možnosť hodnotiť knihy vo forme nálepiek cez tri alternatívy: *„páči sa mi“,* *„môže byť“* alebo *„nie, ďakujem*“, ktoré prilepia na spoločný plagát. Prezentovaná je aj výstavka kníh a nástenka venovaná autorovi. Dôležitá je podpora žiaka pri jeho hodnotení konkrétneho diela, čo zahŕňa prípadne aj kritický postoj k niektorému z diel. Táto čitateľská akcia prebieha päť mesiacov (od februára do júna) a jej záverom je vyhodnotenie a výber NAJ knihy (najčítanejšej knihy) a NAJ čitateľa (žiaka, ktorý prečítal najviac kníh). V knižnici sú žiakom k dispozícii všetky knihy určené detskému čitateľovi od Roalda Dahla, ktoré boli preložené do slovenského jazyka. V závere čitateľskej akcie žiaci spoločne prerozprávajú obsah kníh od Roalda Dahla. Obsah knihy žiaci vyjadria aj formou príbehu alebo ilustrácie (leporela). Výstupom čitateľskej akcie je aj scénka, dramatizácia textu z celej knihy vo dvojiciach.

**Vypracovala:**

*Mgr. Lucia Labačová (23. júl 2024)*

*Zemplínska knižnica Gorazda Zvonického*

*Štefánikova 20*

*071 01 Michalovce*

*Tel.: 0948/354 554*

*E-mail:* *regio.zkgz@gmail.com*